அடுத்து சீனா அய்யாவிடம் பேசினேன். அவர்களும் ஆர்வமுடன் வர சம்மதித்தார். ஏன் சந்திக்க வேண்டும் இளம் இயக்குனர்களை என்பதற்கான வலுவான காரணங்களையும் எடுத்துக் கூறினார். வெகு தொலைவிலிருந்து வந்தாலும், இந்த சந்திப்பிற்கு முதலில் வந்து சேர்ந்ததும் வலைச்சரம் சீனா அய்யாதான். அப்புறம், வெடிவால் வடிவேல் முருகன் அய்யா,கருவாலிராமலிங்கம், என்றும் நலமுடன் மருத்துவர் பரமசிவன் அய்யா,முதல் முறையாக முகம் காட்டும் மனதோடு மட்டும் கௌசல்யா, அஞ்சாநெஞ்சன் ஜோதிராஜ்(படம் பார்த்து, பெயர் சரிதான் என்பதை உணர்வீர்கள்,ஆனால், உண்மையில் இவர் அன்புக்கு அதிகமாய் அஞ்சும் நெஞ்சன்), யானைகுட்டி ஞானேந்திரன்(முந்திய பதிவருக்கு சொன்னது இவருக்கு பொருந்துமா எனக் கேட்டு, என்னை சிக்கலில் மாட்டிவிட்றாதீங்கோ) ஆகியோரும் வந்து கலந்திட சந்திப்பு களை கட்டியது. சென்னை செல்லும் அவசரத்திலும், Dr.பரமசிவன் அவர்கள், வந்து அனைவருடனும் ஒரு சில நிமிடங்கள் இருந்து அளவளாவிச் சென்றார். பணி ஓய்வு பெற்ற சித்த மருத்துவர், நெல்லை மண்ணின் மைந்தர்,கவிஞர், சிரித்த முகத்திற்கு சொந்தக்காரர். சித்த மருத்துவக் குறிப்புகளை, பதிவர்களும், பாமரர்களும் படித்தறிந்து கொள்ளும் வண்ணம் அவர் வலைப்பூவில் மலரச்செய்யும் கனவுகளுடன் பதிவுலகில் முதல் காலடி எடுத்து வைத்துள்ளார்.